Man skiet homself in parlement-gebou | Netwerk24
Man skiet homself in parlement-gebou
Deur Llewellyn Prince 14 September 2018 14:27
Reddingsvoertuie staan buite die parlement nadat 'n personeellid van die parlement Vrydag sy eie lewe geneem het. Foto: Llewellyn Prince
Baleka Mbete, speaker van die Nasionale Vergadering, en Thandi Modise, voorsitter van die Nasionale Raad van Provinsies, het Vrydagmiddag kort voor 14:00, terwyl die polisie se deskundiges nog die toneel op die tweede vloer van die Pleinstraat 90-gebou ondersoek het, gesê die parlement is besig om die oorledene se familie en naasbestaandes van sy dood in te lig.
"Die voorsittende beamptes sal hulle (die naasbestaandes) ook besoek.
"Die voorval het natuurlik trauma onder LP's en personeel, sowel as vir die instelling in die geheel, veroorsaak.
"Die nodige ondersteuning word gereël om hulle te help om die tragedie te verwerk," het Mbete en Modise in 'n verklaring oor die voorval gesê.
Hulle het bygevoeg dat verdere besonderhede oor die oorledene verskaf sal word sodra sy familie van sy dood in kennis gestel is.
Die voorval het plaasgevind terwyl Senzeni Zokwana, minister van landbou, bosbou en visserye, in die aangrensende Marks-gebou besig was om 'n voorlegging oor sy departement se werksaamhede voor 'n portefeuljekomitee te lewer.